„Ježiš Kristus je ten istý včera, dnes a až na veky.”

(Židom 13:8)

Obežník	September 1973

Všetkých čitateľov srdečne zdravím v mene Pánovom Slovom z listu Rimanom 10:16–18:

„Ale nie všetci poslúchli evanjelium. Lebo Izaiáš hovorí: Pane, kto uveril našej zvesti? Tak teda viera z počutia a počutie skrze slovo Božie. Ale hovorím: Či ozaj nepočuli? Áno: Ich zvuk sa rozniesol po celej zemi a ich slová do končín obydlenej zeme.“

Každá zvesť, ktorú Boh poslal, prešla celým svetom. Už v misijnom príkaze povedal Pán Ježiš: „Preto choďte do celého sveta!“ Poverenie zvestovať Božiu zvesť nie je ohraničené na krajinu alebo národ. Každé prebudenie spásneho významu bolo celosvetové.

Aj keď reformácia začala v Európe, dosiahlo zvestovanie v tom čase celý svet. Bol to Boží popud, skrze ktorý boli otvorené dvere Ríma a ľudia z veľkého zajatia vyšli von. Boli oslobodení od strachu a duchovného zotročenia, mohli sami čítať Bibliu a modliť sa k Bohu. Poznali, že Pán, pred ktorým žili v strachu a trasení, je Boh lásky plnej milosti a milosrdenstva. Bolo to milostivé navštívenie Božie. Zvestovatelia vyšli do celého sveta, aby zložili svedectvo o tom, čo Boh v ich čase konal.

Tak sa to dialo aj počas ďalších prebudení, z ktorých vzišli rozličné smery viery. Či sú to dnes protestantské alebo slobodné cirkvi, všetky mali celosvetový vplyv. Vo všetkých krajinách nachádzame metodistov, baptistov, Armádu spásy, letničné zbory atď. Každý smer viery sa však držal určitých učení a dodržiaval určitú prax. Preto vždy zisťujeme, že majú priebeh bohoslužby jednotne usporiadaný. Kde zostáva priestor pre pôsobenie Svätého Ducha v zboroch? Čo je nám dnes platné pôsobenie Svätého Ducha, ktoré sa dialo pred 50 alebo 100 rokmi, keď to neprežijeme teraz? Práve teraz je nadovšetko dôležité všetko sledovať z Božieho pohľadu a nie skrze okuliare určitého smeru viery.

Počas týchto duchovných prebudení bola nanovo vybudovaná cesta pre Božie pôsobenie. Ale čoskoro sa zorganizovali a sformovali novú organizáciu a Boh učinil nový začiatok. Ďalšie duchovné prebudenie, ktoré nasledovalo po reformácii, uchopilo časť tých, ktorí už prvý krok – ospravedlnenie z viery – učinili. Boh použil na zvestovanie mužov, ktorí boli pripravení uveriť ďalším biblickým pravdám.

Bol kázaný a prežitý druhý krok viery, Duchom vypôsobené posvätenie. Všetci, ktorí v pravde prežili ospravedlnenie z viery, boli Duchom Božím vedení ďalej. Tí, ktorí o tom len podľa poznania hovorili, ale samotné prežitie s Bohom neučinili, zostali stáť a obrátili sa proti nanovo svietiacemu svetlu. Obrátili sa proti všetkému, čo nesúhlasilo s ich predstavami o viere.

Z tohto druhého prebudenia vzišla metodistická cirkev. Avšak popri tom, ako chceli veci správne usporiadať a vyjasniť si vyznanie viery, bolo už z diaľky počuť hlas Slova – na svietnik boli postavené nové biblické pravdy. K ospravedlneniu z viery a Duchom vypôsobenému posväteniu bol pridaný krst viery. Znovu vyšli muži do celého sveta a zvestovali nové poznanie, ale predošlé prebudenecké hnutia ich zle porozumeli a odmietli. Len zostatok kráčal s vďačnosťou v diele Božom ďalej. Boli to tí duchovne zmýšľajúci, ktorí Boha v pravde prežili, ktorí mali prístup k tomu ďalšiemu, ďalej vedúcemu pôsobeniu Božiemu.

Z každého prebudenia vzišli dve línie. Tá prvá bola ľudská, ktorá vyústila do novej organizácie a tá druhá bola duchovná, ktorá bola Bohom použitá pri ďalšom prebudení. Vždy znova sa potvrdzovalo Slovo: „… mnohí sú povolaní, ale málo je vyvolených“. Boh vždy znova kráčal s malým množstvom vyvolených ďalej, kým tí druhí zatvrdzovali svoje srdcia a zostávali stáť. Vo všetkých časoch to bolo „…malé stádo…“, na ktorom spočinulo Božie zaľúbenie. Im sa stali podielom veci kráľovstva Božieho. Oni to boli, ktorí sa vo svojom časovom období nechali viesť Duchom Božím a prijali Bohom zjavenú zvesť.

Na prelome storočí zavial opäť nový vietor, áno, zostúpil šum z nebies. V rôznych krajinách nastalo vyliatie Svätého Ducha, modlitebné skupiny, ktoré hladovali po tom Boha nanovo prežiť a boli pripravené kráčať vpred s Božím pôsobením. V celom svete prežili praví veriaci krst Duchom. Tak bol k ospravedlneniu z viery a Duchom vypôsobenému posväteniu pridaný krst Duchom. Tak ako rastlina prechádza skrze rôzne štádiá vzrastu, tak je to aj s Cirkvou Ježiša Krista. Tie skôr prežité požehnania preniesli Cirkev Božiu, podobnú pšeničnému zrnu, ku klasu. Teraz prežívame, ako je kúkoľ viazaný, pšenica však prichádza k plnej zrelosti. Všetok život do zeme vloženého a zomrelého pšeničného zrna vzklíčil, vzišiel a prešiel skrze rôzne štádiá vzrastu, až je teraz viditeľný, ako dokonalá pšenica.

V tejto súvislosti musíme odkázať na kázanie série 1 č. 10. Brat Branham hovorí na strane 24 a 25 o troch stupňoch, skrze ktoré musí prejsť každý veriaci, predtým ako môže vykročiť cestou do slávy. Hovorí o sestre, ktorá chcela na túto svätú cestu vojsť, ale zdráhala sa učiniť tieto tri kroky viery: ospravedlnenie, posvätenie a krst Duchom. Na tej ceste padla a zrútila sa dolu s hrozným krikom.

Milí bratia a sestry v Pánovi. Vieme, že brat Branham zdôrazňoval dôležitosť obdržania Svätého Ducha. Často hovoril k ľuďom plného evanjelia, ktorí sa odvolávali na to, že obdržali Svätého Ducha bez toho, aby sa skrze toho istého Ducha nechali uviesť do všetkej pravdy. Oni užívali dary Ducha a chceli tým dokázať, že Boh je s nimi, aj keď Ním zjavené Slovo neprijali. Im musel povedať, že ani len samotný krst Duchom v tom prípade nepomôže.

Cesta Božia vedie skrze ospravedlnenie, posvätenie a krst Duchom. Každý veriaci musí učiniť tieto tri prežitia, predtým ako vkročí na tú vyvýšenú cestu vykúpených. Stále platí Slovo z Rimanom 5:1:

„Ospravedlnení súc tedy z viery máme pokoj blížiť sa k Bohu skrze svojho Pána Ježiša Krista“

a Židom 12:14:

„Stíhajte pokoj so všetkými a posvätenie, bez ktorého nikto neuvidí Pána“.

„Lebo všetky zasľúbenia Božie, koľko ich je, sú v ňom áno a preto aj skrze neho amen, Bohu na slávu skrze nás. Avšak ten, kto nás spolu s vami upevňuje v Krista a nás pomazal, je Boh, ktorý si nás i zapečatil a dal závdavok Ducha do našich sŕdc.“ (2. Korintským 1:20–22)

Ako poslušné deti Božie veríme a žijeme duchovne z každého Slova, ktoré vyšlo z úst Božích. Kto chce vojsť do perlovej brány, musí veriť tak, ako hovorí Písmo.

Dnes sa jedná o to, že by sme nepoznali len Božie pôsobenie v minulých časoch, ale videli Jeho dielo v dokonaní. Koniec stojí blízko pred nami, čas žatvy prišiel. Ján Krstiteľ hovoril o Kristovi, našom Pánovi „…On má vejačku vo Svojej ruke…“

Cítim sa vedený ešte raz zmieniť Božie zjavenie, na ktoré nikdy nezabudnem. Bol som náhle skrze Ducha presadený pod prázdne nebesia na pás pšeničného poľa. Zároveň som videl nový kombajn, ktorý stál predo mnou, a hlas ku mne hovoril: „Ešte nikdy tento kombajn nikto nepoužil. Je určený pre teba, pretože ty máš zožať úrodu.“ V ďalšom okamihu som videl, ako strašné tmavé oblaky prikryli nebo. Povedal som: „Pane, je príliš neskoro! Nemá žiaden zmysel začínať, pretože súd započal.“ Keď som tieto slová vyslovil s bolestným srdcom a vnútorným dojatím, stalo sa niečo nádherné. Znenazdania preniklo slnko majestátne a v celej svojej moci skrze temné mraky. Svetlo, ktoré preniklo cez otvor, svietilo len na zlatožlté pšeničné pole. Okamžite som nasadol na kombajn, pohol pákou a hneď to začalo. Začal som žať úrodu a vždy znova som hľadel hore a pokračoval. Potom, čo som zožal posledný pás pšeničného poľa a vrátil sa späť k počiatočnému miestu, zatiahol sa otvor v nebesiach a začal hrozný nečas. Pripadalo mi to, akoby celý hnev Boží zostúpil na zem, ale žatva bola zožatá, dielo bolo dokončené.

Poznávame, že čas súdu sa blíži. Vyvolení, pravá pšenica, budú jedno s Kristom, hlavou – On, ktorý bol ako pšeničné zrno vložený do zeme a zomrel, vzišiel a priniesol mnohé ovocie.

 Aj kúkoľ vzchádza a zjednotí sa s antikristom. Sú to ľudia, ktorí síce o Kristovi a Slove Božom hovoria, ale veria svojim vlastným výkladom. Zamenili si lož s pravdou a Boh im poslal mocné pôsobenie bludu. Praví veriaci sa vrátia späť k učeniu apoštolov a držia sa len toho „Tak hovorí Pán“, neomylného Slova Božieho. Skutoční učeníci Ježišovi sa pevne držia Slova, ktoré vyšlo z Jeruzalema, tí ostatní sa obracajú k Rímu.

Mnohí sa chvália duchovnými požehnaniami napriek tomu, že sú v tábore antikrista. Slovo hodiny nepochopili:

„…lebo Svojmu slncu velí vychádzať na zlých aj na dobrých a dáva dážď na spravodlivých aj na nespravodlivých.“ (ev. Matúša 5)

Nikdy nebol čas, v ktorom sa Slovo tak zreteľne naplnilo a tak jasne bolo zjavené. Mnohí označili pôsobenie Božie a dary Ducha ako od diabla a teraz to vyzerá, akoby aj oni obdržali rovnaký dážď. Ježiš povedal, že rovnaký dážď padne na spravodlivých aj na nespravodlivých. Dážď sám ešte nesvedčí o ničom. Jedná sa jedine a samotne o semeno, ktoré sa nachádza v pôde srdca. Preto potrebujeme práve v tomto čase rozlíšenie skrze Svätého Ducha. Už viac nie je otázkou, či na nás prišiel duchovný dážď. Otázka znie: čo vzišlo? Ak sme semenom Božím, tak prijímame pôsobenie Božie v tomto čase a poznávame, čo Boh na základe Svojho Slova koná.

Slovo zo Židom 6 hovorí o ľuďoch, ktorí boli osvietení, zakúsili nebeský dar a stali sa účastnými Svätého Ducha a okúsili vzácne Božie Slovo a moc budúceho sveta a potom predsa odpadli, Syna Božieho nanovo križovali a hanili Ho a nedošli viac k pokániu a obnoveniu. Ak nám dnes niekto hovorí, že obdržal osvietenie a ochutnal nebeské dary a stal sa účastným Svätého Ducha, ochutnal vzácne Slovo Božie a moci budúceho sveta prežil, tak by sme si mysleli, že taký človek je Bohom mimoriadne omilostený a vyvolený Pánov. Ale ďalej stojí:

„Lebo zem, ktorá pije dážď, ktorý často prichádza na ňu, a plodí rastlinu, vhodnú tým, pre ktorých sa aj obrába, berie podiel na požehnaní od Boha. Ale tá, ktorá rodí tŕnie a bodľač, je nesúca a je blízka zlorečenstva, ktorej koniec je, aby bola spálená.“  (verše 7 a 8)

To je vážne Slovo napomenutia a sebaskúšania pre veriacich v tomto čase. Čo priniesol v našom živote dážď požehnania?

Misijné cesty

Poľsko

Milosťou Božou nám bolo dovolené prežiť nezabudnuteľné dni s bratmi a sestrami v Poľsku. Vďaka svedectvám očitých svedkov požehnaných zhromaždení s bratom Branhamom tam panovala radosť. Všetci, ktorí žijú vo východoeurópskych krajinách a nemali možnosť prežiť duchovný vývoj v tomto čase, považujú za veľkú prednosť počuť teraz o tom, čo Boh v našom čase konal.

ČSSR

Aj v Československu bola veľká radosť z toho, že sa bratia a sestry znovu vidia.

Vďaka rozhlasovým vysielaniam prenikla zvesť konečného času ďaleko za naše hranice. Aj vo východoeurópskych štátoch prebieha medzi veriacimi veľké prebudenie. Vyvolení poznali, čo Boh v tomto čase koná a akým spôsobom pripravuje tých Svojich na návrat Ježiša Krista.

Rakúsko

S hlbokou vďačnosťou spomíname na bohato požehnané zhromaždenia v Rakúsku. Pán k tým Svojim skrze Svoje Slovo a Svojho Ducha mocným spôsobom hovoril. Nanovo nám poukázal na to, že pre tento čas bol uskladnený pokrm a môže byť správnym spôsobom rozdeľovaný len na základe Božieho poverenia.

Misijná práca

Z rôznych krajín prichádzajú správy o bratoch, ktorým Pán položil na srdce prekladať kázania brata Branhama do ich reči a vydávať ich. Práca pri preklade a tlači sa koná s plným nasadením a nezištnou obetavosťou.

Belgicko

Teší nás, že brat Vanhees má teraz ofsetovú tlačiareň a môže pokryť potreby flámsky hovoriacej časti Belgicka a Holandska. Želáme mu a jeho spolupracovníkom požehnanie Všemohúceho Boha.

Nórsko

Brat Johansen a brat Larson sa starajú o to, aby bola zvesť konečného času prekladaná a tlačená v nórskom jazyku. Brat Johansen je zodpovedný za vlastnú tlačiareň. Boh ho mimoriadnym spôsobom požehnal a použil. Želáme bratom Božie požehnanie v práci.

Fínsko

Počas môjho pobytu vo Fínsku sme taktiež mohli kúpiť ofsetovú tlačiareň, aby boli kázania prekladané do fínskeho jazyka. Želáme bratovi Vuori a jeho tímu bohaté požehnanie Pánovo. Zboru v Zürichu zo srdca ďakujem za bohaté zabezpečenie tejto podpory.

Švajčiarsko

Br. Barilier má taktiež zdatných spolupracovníkov, ktorí mu pomáhajú pri preklade a tlači. Brat Martin to vidí ako svoju úlohu pred Bohom, byť v tomto diele činný s plným nasadením svojho času. Želáme našim francúzsky hovoriacim súrodencom bohaté Božie požehnanie.

Taliansko

Br. Pilati oznámil, že Pán nádherným spôsobom otvoril dvere v Španielsku a Portugalsku a mnohí prijali zvesť konečného času hlavne v Taliansku až po Sicíliu.

Tak sú vďaka tomu, že Boh použil k Svojej službe rôznych bratov, zasiahnuté všetky krajiny tohto svetadielu. Nech je s nimi požehnanie Všemohúceho Boha.

Ázia – Afrika

Aj z krajín Ázie a Afriky počujeme, čo tam Boh koná. Všade sú bratia, ktorým Boh položil na srdce zvestovať svojim spoluobčanom v ich vlastnej reči veľké skutky Božie. Tak sú kázania brata Branhama prekladané do rôznych jazykov, ktoré nie sú medzinárodne známe. Brat Jackson všetkých pozdravuje.

Austrália – Nový Zéland

Brat Searle v obežníku oznámil, akým nádherným spôsobom Pán otvára dvere v Austrálii a na Novom Zélande. Mnohí prichádzajú k poznaniu pravdy. Aj on je často na cestách a zvestuje zvesť konečného času, to Bohom zjavené Slovo pre tento čas.

Indonézia

Brat Pohan chodí od mesta k mestu, aby s veľkým presvedčením v celej Indonézii zvestoval vzácne Slovo Božie. Aj on prekladá a vydáva kázania brata Branhama v jazykoch krajiny. Nech na ňom spočinie Božie požehnanie.

Latinská Amerika

Práve prišiel list od brata Georga Smitha o požehnaní Božom v týchto krajinách. Viac ako 300 veľkých zborov prijalo zvesť Božiu. Súrodenci sa nechávajú krstiť v mene Pána Ježiša Krista. Všade sú ľudia vďační za jasné svetlo prorockého Slova v našom čase.

Milí bratia a sestry, drahí priatelia! Mohli by sme pokračovať a podávať správu o tom, čo Boh v celom svete koná. Každé prebudenie bolo celosvetové a aj toto posledné milostivé navštívenie Božie dosiahne Jeho deti až do končín zeme. Za to sme nášmu Pánovi vďační a Jemu samému vzdávame česť.

Rozhlasové vysielania

Skrze rozhlasové vysielania činíme radosť mnohým tisícom – obzvlášť tým, ktorí žijú roztrúsení a osamelí vo východnej Európe. V týchto krajinách žije mnoho nemecky hovoriacich ľudí.

Vždy znova prežívame, že ľudia prosia o literatúru, ktorá je k dispozícii. Do nemčiny preložené kázania brata Branhama hovoria samé za seba a aj protivníkov presvedčili, že skrze neho nepôsobil človek, ale Boh. Bohoslužby s uzdravovaním sú prenikajúcim dôkazom a Božím potvrdením služby brata Branhama. Kázané Slovo bolo na mieste potvrdené a pravosť videní a zjavení bola postavená pod dôkaz.

Spoločná zodpovednosť

Nechcel by som zabudnúť poďakovať všetkým bratom a sestrám z celého srdca za zaopatrovanie misijného diela. Spoločne nesieme zodpovednosť pred Bohom. Vieme, že čas je vymeraný už len krátko a že teraz nejde o zhromažďovanie pozemských bohatstiev, ale o to, aby sme konali všetko, čo môžeme tak, aby ešte mnohí počuli tú drahú zvesť, prišli k poznaniu pravdy a boli pripravení na deň návratu Ježiša Krista.

Nech požehnanie všemohúceho Boha mimoriadnym spôsobom spočinie na tých, ktorí dielo Božie položili na prvé miesto a v skutku za ním stoja. Skrze vaše modlitby a zaopatrovanie máte na tomto diele rovnakú účasť ako tí, ktorí idú, aby Slovo zvestovali. Skrze vaše dary je to všetko možné, dokonca i to, že mesačne financujeme misionárov v rôznych krajinách. Okrem toho sme bratom pomohli zabezpečiť tlač a kúpiť autá tak, aby zvesť konečného času bola rozširovaná rôznymi spôsobmi. Skrze vaše obete je možné vysielať rozhlasom, aby mohli počuť aj tí, ktorí nežijú v slobode.

Pán odplať každému jednému podľa bohatstva Svojej milosti.

V poverení Božom pôsobiaci

￼